3 หุ้นทีวีดิจิทัลบวกคึก! รับข่าวดีกสทช.เร่งสรุปเกณฑ์ชดเชยต้นปี62-เล็งเรียกคืนคลื่น700MHz
3 หุ้นทีวีดิจิทัลบวกคึก! รับข่าวดีกสทช.เร่งสรุปเกณฑ์ชดเชยต้นปี 62-เล็งเรียกคืนคลื่น 700MHz
7 ธ.ค. 2561

ผู้สื่อข่าวรายงานว่า ณ เวลา 10.05 น. ราคาหุ้น บริษัท อาร์เอส จำกัด (มหาชน) หรือ RS อยู่ที่ 16.30 บาท บวก 0.30 บาท หรือ 1.88% สูงสุดที่ 16.40 บาท ต่ำสุดที่ 16.20 บาท ด้วยมูลค่าซื้อขาย 42.89 ล้านบาท
ส่วนราคาหุ้น บริษัท บีอีซี เวิลด์ จำกัด (มหาชน) หรือ BEC อยู่ที่ 5.60 บาท บวก 0.10 บาท หรือ 1.82% สูงสุดที่ 5.65 บาท ต่ำสุดที่ 5.50 บาท ด้วยมูลค่าซื้อขาย 22.21 ล้านบาท
ขณะเดียวกัน ราคาหุ้น บริษัท โมโน เทคโนโลยี จำกัด (มหาชน) หรือ MONO อยู่ที่ 1.92 บาท บวก 0.03 บาท หรือ 1.59% สูงสุดที่ 1.93 บาท ต่ำสุดที่ 1.89 บาท ด้วยมูลค่าซื้อขาย 5.24 ล้านบาท
โดย บล.เมย์แบงก์ กิมเอ็ง ระบุในบทวิเคราะห์ว่า ตามที่ กสทช.เร่งสรุปหลักเกณฑ์เรียกคืนคลื่น 700 MHz ให้เสร็จภายใน ก.พ.-มี.ค.62 นำกลับมาเปิดประมูลในช่วงไตรมาส 2-3/62 เพื่อนำไปใช้ในกิจการโทรคมฯ ได้ช่วงต้นปี 63 นำเงินที่ได้จากประมูลช่วยเหลือทีวีดิจิทัล
ทั้งนี้ บล.เมย์แบงก์ กิมเอ็ง มองว่าการคืนคลื่น 700 MHz หากเกิดขึ้นจริง คาดนำมาสู่การช่วยลดต้นทุนค่า license ของกลุ่ม Digital TV ลงได้ รวมถึงเป็นการเปิดโอกาสให้บางช่องที่แข่งขันไม่ไหว มีโอกาสออกจากอุตสาหกรรม  ทำให้จำนวนผู้เล่นและภาวะการแข่งขันโดยรวมลดลง มองเป็นบวกต่ออุตสาหกรรม โดยเฉพาะช่องหลัก BEC RS WORK  MONO แต่ระยะสั้นไตรมาส 4/61ยังคงถูกกดดันจากเม็ดเงินโฆษณาที่ยังไม่ฟื้น
ด้าน บล.โกลเบล็ก ระบุในบทวิเคราะห์ว่า กสทช.เร่งเยียวยากลุ่มทีวีดิจิทัลซึ่งเบื้องต้นคาดจะชดเชยให้โดยไม่เก็บค่าใบอนุญาตฯ เป็นจำนวน 2 งวดสุดท้าย (ไม่รวมดอกเบี้ย) ซึ่งคิดเป็นวงเงินรวมประมาณ 1.2 หมื่นล้านบาท ส่วนผู้ที่ชำระค่าใบอนุญาตฯ ครบหมดแล้ว เช่น ช่อง 7 และ WORK ก็ให้นำมาเบิกคืนไปได้ ในจำนวน 2 งวดสุดท้าย เช่นกัน ขณะที่ค่าเช่าบริการโครงข่ายโทรทัศน์ดิจิทัล (MUX) และค่าใช้จ่ายในการส่งสัญญาณโทรทัศน์ที่ให้บริการเป็นการทั่วไปก็จะมีการพิจารณาปรับลดราคาค่าเช่าลง คาดสรุปเกณฑ์ชดเชย ก.พ.-มี.ค.62 เป็นประเด็นบวกกลุ่ม Media